b'\n_START_ARTICLE_\nVojna Antonija in Oktavijana\n_START_PARAGRAPH_\nDr\xc5\xbeavljanska vojna med Markom Antonijem in Oktavijanom (32-30 pr. n. \xc5\xa1t.) je bila zadnja vojna rimske republike. Oktavijan je nadziral zahodni del rimske dr\xc5\xbeave, Mark Antonij pa vzhodnega skupaj z Egiptom, ki mu je vladala njegova ljubimka Kleopatra VII. Odlo\xc4\x8dilni spopad se je odvil v pomorski bitki pri Akciju leta 31 pr. n. \xc5\xa1t., kjer sta Mark Antonij in Kleopatra do\xc5\xbeivela poraz. \xc4\x8ceprav sta se uspela umakniti v Egipt, ve\xc4\x8d nista bila zmo\xc5\xbena ustaviti Oktavijanovega prodora. Ko je Marku Antoniju razpadla vojska, je napravil samomor. Za njim si je \xc5\xbeivljenje vzela \xc5\xa1e Kleopatra. Oktavijanu je popolna zmaga omogo\xc4\x8dila, da je v naslednjih letih preobrazil rimsko dr\xc5\xbeavo v cesarstvo ter postal prvi rimski cesar.\n_START_SECTION_\nVzroki in izbruh\n_START_PARAGRAPH_\nPo umoru rimskega diktatorja Julija Cezarja (44 pr. n. \xc5\xa1t.) so med njegovimi politi\xc4\x8dnimi nasledniki vladali napeti odnosi. Mark Antonij je bil pomemben vojskovodja, Oktavijan pa Cezarjev posinovljenec in dedi\xc4\x8d. Prvi\xc4\x8d sta se spopadla \xc5\xbee leta 43 pr. n. \xc5\xa1t. v mutinski vojni._NEWLINE_\xc5\xa0e isto leto sta se tekmeca povezala in skupaj z Emilijem Lepidom sklenila politi\xc4\x8dno zavezni\xc5\xa1tvo, drugi triumvirat. Sklenila sta kaznovati Cezarjeve morilce, kar sta izpolnila v bitki pri Filipih (42 pr. n. \xc5\xa1t.).'